1Polé ri kota Séla ri padang kessi’é, kiringngi bangsa Moab-é ana’ bimbala untu’ nahadiyakang lao ri panguwasaé ri Yérusalém.
2Mattajengngi sining tau Moab-é ri wirinna Salo Arnon najoppa-joppato malippu pada-pada manu’-manu’ iya rirukkaé polé ri saranna.
3Makkedai mennang lao ri bangsa Yéhudaé, "Powadanni aga iya harusu’é tapogau’. Ancajino untu’ idi accinaungeng iya makeccé’é ri tire lakessoé, sibawa leppessanni monro ri laleng accinaungemmu. Pangungsiki idi’é; subbuki sibawa aja’ tabali’bellariki.
4Palaloni mappéruma ri wanuwammu. Linrungiki lao risining tau iya maéloé paccappuki." (Attenrekengngé sibawa appabbinasangngé maccappa’i matu, sibawa sining tau iya paancuru’é nenniya tenre’éngngi wanuwa Israélié lennye’i matu.
5Nainappa séddi polé ri wija-wijanna Daud mancaji arung matu, nanaparéntai matu bangsana sibawa mamasé nenniya matinulu. Napatettongngi matu adélékengngé sibawa masitta tinda untu’ pogau’i iya tongengngé.)
6Makkedai bangsa Yéhudaé, "Purani riyéngkalinga passalenna atemponna bangsa Moab-é. Riisseng makkedaé matempoi mennang sibawa macongka’i. Bicaranna mennang banna abborong iya dé’é lise’na."
7Rimakkuwannanaro leppessangngi bangsa Moab-é sisullé siwatingi. Leppessangngi mennang teri rékko naéngngerangngi inanré malunra iya biyasaé nanré mennang ri kota Kir-Harését. Leppessangngi mennang pettu paddennuwang sibawa maddaréké.
8Sining dare’é seddéna Hésybon sibawa sining palla anggoro’na Sibma purani ripaccappu, sining palla iya biyasaé powassélé anggoro iya kaminang magelloé untu’ sining panguwasana bangsaé sibawa mébbui mennang mabo’. Riyolo iyaro sining palla anggoro’é malowangngi lettu ri kota Yaézer; sibawa lilau lettu ri padang kessi’é, sibawa ri seddé yajang lettu ri liwenna Tasi Maté.
9Makkekkuwangngé uteringini pong anggoro’na Sibma pada-pada uteringinna Yaézer. Mabbarébé uwai matakku untu’ Hésybon sibawa Eléalé, nasaba wassélé tanana cappui nanré balié.
10Dé’ muwi séddi tau marennu risining palla macommo’éro. Dé’gaga kelli marennu sibawa makkélong ri palla anggoro’é. Dé’gaga mappara anggoro untu’ mébbu uwai anggoro. Purani upappaja gora marennunna mennang.
11Kelli atikku sibawa ancuru mitai keadaanna Moab sibawa Kir-Héres.
12Massussa-sussai tau Moab-é tuppuiwi bulu-bulu akkarobangengngé lao ri onrong assompanna mennang untu’ massempajang, iyakiya dé’gaga wassélé’na.
13Iyanaro paseng riyolo nabbéréyang PUWANGNGE passalenna Moab.
14Na makkekkuwangngé makkedai PUWANGNGE: "Telluttauppi, sininna asugireng iya nabbangkakengngé Moab lennye’i matu. Ra’ya’na iya maégaé mancaji céddé’i bawang matu sibawa malemma."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn